Rally X on Ice i Høljes:  
**Hardt og morsomt is-race for Andreas Bakkerud**  
**Heftig kjøring, knallblå himmel, sol og 2500 tilskuere på tribunen gjorde det første løpet av den nye serien ”RallyX on Ice” til en suksess. - Denne helgen var like hard som den var moro. Rally X On Ice her i Høljes ble et fantastisk arrangement, forteller en smilende Andreas Bakkerud.**Etter tøffe fighter på is og snø endte han til slutt som nummer 7, et resultat han ikke tenker så alt for mye på: - Det å klare å kjøre fort på isen er krevende. Du må en helt annen kjørestil en gokart-stilen jeg er vokst opp med. Her gjelder det og holde full gass, og slenge bilen i breiesladder inn i svingen. Vanskelig, men vanvittig gøy, forteller Bakkerud entusiastisk.

Bakkeruds mål med å delta i denne vinterserien er å utvikle seg mer fram mot årets VM sesong i rallycross. - Rallycross på vinter og is har kommet for å bli. Dette er en perfekt arena for å utvikle nye sjåfører, sier Bakkerud.   
  
Helgens løp ble kjørt i det lille svenske tettstedet Høljes, ikke langt fra Trysil og norskegrensen. Mest kjent for sin VM-runde i rallycross første helgen i juli hvert år.   
I 2014 var det over 35.000 tilskuere som besøkte stedet som til daglig har 147 innbyggere.   
  
Bilen Bakkerud kjører i RallyX on Ice er en SuperCar Lites, samme type bil som han kjørte et løp med i Las Vegas i November i fjor. Klassen er utviklet av Bakkeruds team Olsbergs MSE, og bilen har mange av de samme løsningene som en vanlig SuperCar: De ser ut som vanlige Ford Fiestaer og har firehjulstrekk, men er bygd på en rør-ramme, og derfor litt mindre i størrelse. Den store forskjellen ligger i motoren som har 320 hestekrefter. Vanligvis har Bakkerud 600 spinnville hester under panseret. - På isen går det imidlertid mer enn fort nok med en SuperCar Lites bil. Vi kjører på skikkelig ispigg-hjul, og grepet er nesten like bra som på asfalt, forteller Bakkerud.

**Neste stopp for Rally X on Ice er på travbanen i Karlstad førstkommende fredag.   
- Vi kjører oppvisning der med duellkjøring på samme måte som de kjører SS10 av VM Rally i Sverige. Blant de startene her finner vi også to ganger verdensmester i rally Marcus Grönholm. - Det blir enda hardere – og enda mer moro, gliser Andreas.**

Rally X on Ice avsluttes med siste løp i Åre 13.-14. Mars.